Diari Oficial de la Generalitat Valenciana


Sumari del DOGV 9933, del 10-09-2024 (2024/8747)

RESOLUCIÓ de 28 de maig de 2024, del director general d'Urbanisme, Paisatge i Avaluació Ambiental, per la qual es formula una declaració d'impacte ambiental del projecte d'autorització ambiental integrada per a una instal·lació destinada en un centre de transferència de residus tòxics i perillosos i RAEE, de classificació de residus no perillosos i de reciclatge o recuperació d'envasos de plàstic contaminats, del polígon industrial la Coma, parcel·la 7, del terme municipal de Picassent. Expedient: (1302177) 104/2019/AIA.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9933

Data del DOGV
:   10-09-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/8747

CVE
:   YDHA-P-8694-6084

Data del document
:   28-05-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * impacte ambiental

«Declaració d’impacte ambiental

Expedient: (1302177) 104/2019/AIA.

Títol: Autorització ambiental integrada per a una instal·lació destinada a un centre de transferència de residus tòxics i perillosos i RAEE, de classificació de residus no perillosos i de reciclatge o recuperació d’envasos de plàstic contaminats.

Promotor: Ecologic Partner, SL.

Òrgan substantiu: Direcció General de Qualitat i Educació Ambiental.

Ref. òrgan substantiu: 78/19 IPPC.

Localització: polígon industrial la Coma, parcel·la 7, del terme municipal de Picassent (València).

Descripció del projecte

Ecologic Partner, SL, promou una instal·lació d’emmagatzematge de residus industrials i el tractament de residus plàstics (trituració i neteja d’envasos de plàstic contaminats per a recuperar-los o reciclar-los posteriorment).

Es tracta d’una nova instal·lació situada en el polígon industrial la Coma, parcel·la 7, de Picassent. La mercantil disposa d’autorització per a la gestió de residus industrials perillosos i no perillosos, i se situa en el polígon industrial la Coma, parcel·la 33, nau 2, del terme municipal de Picassent, amb NIMA 2602792450.

L’activitat consistix en:

1. Centre de transferència de residus tòxics i perillosos (RTP) i RAEE amb una capacitat superior a les 50 t. La capacitat sol·licitada per a l’emmagatzematge d’RTP és de 400 t.

2. Classificació de residus no perillosos (RNP), que són, principalment, els següents: paper, cartó, plàstic, vidre i fusta amb una capacitat inferior a 100 t. La capacitat sol·licitada per a l’emmagatzematge d’RNP és de 90 t.

3. Reciclatge o recuperació d’envasos de plàstics contaminats. Es fa la valorització de residus de plàstic: trituració i neteja d’envasos de plàstic contaminats amb una capacitat de tractament inferior a 10 t/dia. La capacitat sol·licitada per al tractament és de 4 t/dia.

L’Ajuntament de Picassent emet un informe urbanístic municipal el 8 de març de 2019 en què indica que l’activitat per al triturat i la neteja d’envasos de plàstic contaminats és compatible amb la normativa i el planejament urbanístic municipal.

Prèviament, en data 24 de juliol de 2017, l’ajuntament havia emés un altre informe urbanístic municipal compatible d’acord amb la normativa vigent per a l’activitat d’arreplega, transport i emmagatzematge d’RP, RNP i RAEE, amb una capacitat d’emmagatzematge superior a 50 t.

La parcel·la, de referència cadastral 1338028YB9090X8911BP i d’una superfície de 1.996,10 m², està barrada fins a una altura de 2,5 m.

L’establiment industrial està format per dos naus obertes d’una superfície de 708,87 m² de plafó prefabricat de formigó, i configura el tancament en tres de les seues alineacions, de manera que queda exempta una de les façanes i una zona de campa d’una superfície de 1.287,23 m², composta per contenidors d’emmagatzematge d’RNP, una bàscula i un mòdul prefabricat.

Les edificacions són:

Nau 1 d’una superfície d’aproximadament 375,24 m². En l’interior i davall de rasant se situa un fossat de 70 m³, en el qual s’emmagatzemen llots. Es troba la zona de residus perillosos sòlids i de RAEE de resta de fraccions, i la zona de triturat i neteja d’envasos de plàstic contaminats.

Nau 2 d’una superfície d’aproximadament 304,73 m². Es dividix en dos zones que queden compartimentades per un plafó prefabricat de formigó que albergarà l’emmagatzematge de residus diferents: residus perillosos líquids, RAEE de fraccions 1, 2 i 3 i residus amb risc d’incendi. A més, disposa d’una xarxa d’arreplega de possibles vessaments accidentals.

Mòdul prefabricat d’una superfície de 28,90 m² per a oficines i vestuaris, situat en l’exterior (zona campa).

L’activitat consistix, principalment, en les operacions següents: l’arreplega, la classificació i l’emmagatzematge de residus, tant perillosos com no perillosos, segons la seua naturalesa (una vegada els residus estiguen admesos en la instal·lació, s’apilaran en la zona habilitada), la retirada per un gestor autoritzat, el premsatge d’envasos metàl·lics i el reciclatge o la recuperació d’envasos de plàstic contaminats mitjançant la neteja i el triturat. Així mateix, es fan tasques de transvasament de líquids d’un contenidor a un altre, i de transvasament des del camió cisterna als depòsits de 5.000 l o al fossat de 70 m³ o viceversa.

El procés de reagrupament i recondicionament dels residus de la mateixa naturalesa es fa amb la finalitat d’obtindre volums més alts i més homogenis, de manera que se’n facilita la manipulació, i d’optimitzar els costos de logística.

La relació de maquinària que disposa la instal·lació consta de: molí, línia de rentatge d’envasos de plàstic (bassa de neteja), centrífuga (neteja), aspirador (neteja), cicló trenca aire, bàscula per a camions, carretons elevadors, premsa de pots i compressor.

Descripció del procés productiu:

1. Emmagatzematge de residus perillosos.

Els RP s’emmagatzemen temporalment fins que els retira un gestor autoritzat. Es du a terme l’arreplega i el transport fins a les instal·lacions. Es registren els residus i s’indica: la procedència, les quantitats, la naturalesa i la composició, el codi d’identificació i la data d’acceptació i recepció. També s’indica el temps d’emmagatzematge i la destinació posterior dels residus. Es recondicionen els residus (separació adequada sense mesclar categories de residus) i es duen a terme l’envasament i l’etiquetatge. L’emmagatzematge es fa en recipients mòbils amb capacitat inferior a 3.000 l, en tres depòsits fixos de 5.000 l i en un fossat de 70 m³. Els depòsits de 5.000 l es troben a cobert i sobre una cubeta impermeabilitzada d’arreplega de possibles vessaments accidentals. Respecte al fossat de 70 m³, es troba a cobert i està impermeabilitzat. La capacitat màxima de classificació i d’emmagatzematge sol·licitada d’RTP és de 400 t.

2. Emmagatzematge d’RAEE.

Els RAEE s’emmagatzemen temporalment en la instal·lació, i se separen les diferents fraccions fins que un gestor autoritzat les retire, sense fer desmuntatge ni tractament. Els RAEE que pertanyen a les fraccions 1, 2 i 3 es depositen en la nau 2 a cobert, amb una solera impermeabilitzada i amb reixetes i pendents adequats d’arreplega de possibles vessaments. Els llums que contenen mercuri es depositen en contenidors homologats i tancats per a evitar-ne el trencament. Les pantalles i els monitors amb tubs de rajos catòdics (CRT) i els que no posseïxen tecnologia LED s’apilen en gàbies sense apilar. La capacitat màxima d’emmagatzematge d’RAEE és de 5 t.

3. Classificació de residus no perillosos.

Es reben residus no perillosos (paper, cartó, plàstic, fusta i similars) i es depositen en contenidors específics fins a disposar de la quantitat adequada perquè els retire un gestor autoritzat. S’habilita una zona a cobert per als residus que, com els llots, venen en GRG o bidons. La capacitat màxima de classificació i d’emmagatzematge sol·licitada d’RNP és de 90 t.

4. Procés de reciclatge o recuperació dels envasos de plàstic contaminats.

Una vegada feta la classificació, es trituren mitjançant molins trituradors de plàstic i s’obtenen partícules d’una grandària mínima d’1 cm. Posteriorment, es fa la neteja utilitzant una línia de rentatge de plàstics, que consistix en una neteja per agitació en una bassa de neteja. L’aigua amb la qual es neteja circula a través d’un circuit tancat. Esta s’utilitza fins que estiga saturada, i es gestiona com a residu perillós, per tant, no s’aboca a la xarxa de clavegueram, sinó que es tracta com a aigua residual contaminada. La capacitat de tractament sol·licitada és de 4 t/dia. Si considerem aproximadament 229 dies laborables, la capacitat màxima del tractament anual seria de 916 t/any d’envasos de plàstic recuperat o reciclat.

La matèria primera i els productes que s’han utilitzat per a este procés són: envasos de plàstic contaminat (codi LER 150110\*), sosa càustica, sabó i aigua.

La instal·lació disposa de les infraestructures necessàries per al correcte funcionament de l’activitat, del subministrament elèctric i de l’aigua potable procedent de la xarxa municipal, que està destinada a: servicis sanitaris, la dutxa rentaülls instal·lada en la proximitat de la zona de càrrega i descàrrega i el subministrament per al funcionament de la llavadora d’envasos de plàstic contaminats. Els abocaments sanitaris es fan a la xarxa municipal de clavegueram.

Tramitació administrativa

En data 19 de novembre de 2019, el Servei de Prevenció i Control Integrat de la Contaminació (òrgan substantiu) remet un ofici en què sol·licita un pronunciament sobre la suficiència de la documentació aportada pel promotor o, si és el cas, sobre la necessitat de completar-la o esmenar-la. Adjunta a l’ofici: la sol·licitud d’inici, el projecte bàsic d’autorització ambiental integrada (abril 2019), un resum no tècnic, el certificat de compatibilitat urbanística, annexos i documentació complementària.

En data 20 de desembre de 2019, l’òrgan substantiu remet un ofici en què indica que el promotor ha aportat documentació complementària sobre les MTD aplicables a l’activitat. Adjunta a l’ofici: un quadro resum de compliment de les millors tècniques disponibles (MTD) aplicables a la instal·lació.

En data 9 d’abril de 2020, l’òrgan substantiu remet un ofici en què adjunta una còpia de tota la documentació aportada anteriorment i hi adjunta els informes següents:

1. L’Ajuntament de Picassent emet un informe en què indica que la documentació aportada resulta favorable.

2. El Servei de Promoció de la Salut i Prevenció en l’Entorn Laboral (Direcció General de Salut Pública i Addiccions) emet un informe el 28 de novembre de 2019 sobre el compliment de la normativa general de productes químics i biocides en els aspectes referents a la salut, sense valorar altres aspectes que puguen ser aplicables per la normativa específica. Conclou que els reglaments REACH i CLP no són aplicables per als productes que, en major mesura, es troben en un centre de transferència de residus tòxics i perillosos, de classificació de residus no perillosos i de reciclatge o recuperació d’envasos de plàstic contaminats. Recorda que, en el cas de recuperar substàncies a partir de residus, no s’apliquen estes excepcions, i haurà de complir el que s’establix en el reglament REACH. En el cas que la instal·lació faça operacions d’emmagatzematge, càrrega, descàrrega i tràfec de productes químics perillosos, és a dir, les substàncies o mescles que es consideren com a perilloses en l’àmbit aplicable del reglament CLP, s’haurà d’aplicar el que s’establix en l’RD 656/2017, de 23 de juny.

En data 17 de juny de 2020, el Servei d’Avaluació d’Impacte Ambiental (òrgan ambiental) va notificar un informe a l’òrgan substantiu, en què indica que l’activitat constituïx un supòsit d’avaluació d’impacte ambiental ordinària i requerix l’aportació de documentació, com ara l’estudi d’impacte ambiental i l’informe del Servici d’Ordenació del Territori (competent en matèria d’inundabilitat).

En data 2 de setembre de 2020, l’òrgan substantiu remet un ofici en què sol·licita un informe complementari sobre la suficiència de la documentació aportada per la mercantil. Adjunta a l’ofici la documentació següent: l’estudi d’impacte ambiental (agost 2020) i un document de síntesi.

En data 12 de gener de 2022, l’òrgan substantiu remet l’estudi d’inundabilitat que va aportar el promotor com a resposta a l’informe del Servici de Gestió Territorial amb data 19 d’agost de 2021, el qual va concloure que la instal·lació situada en la parcel·la 7 del polígon industrial la Coma de Picassent (València) es troba afectada per perill d’inundació i, per tant, cal elaborar un estudi d’inundabilitat.

En data 30 de setembre de 2022, l’òrgan ambiental notifica un informe de suficiència de documentació a l’òrgan substantiu, en què indica que, d’acord amb el que es preveu en l’article 39 de la Llei 21/2013, una vegada s’ha dut a terme la informació pública del projecte, el promotor sol·licitarà davant de l’òrgan substantiu l’avaluació d’impacte ambiental ordinària, en què és rellevant la remissió de l’informe del Servici de Gestió Territorial.

En data 2 de febrer de 2023, l’òrgan substantiu remet un ofici en què comunica que s’ha dut a terme la informació pública de l’expedient i que, durant el període d’informació pública, no s’han presentat al·legacions al projecte, i sol·licita la formulació de la declaració d’impacte ambiental corresponent. Així mateix, hi adjunta una còpia de l’expedient i dels informes rebuts dels servicis i organismes següents:

1. El Servici de Gestió Territorial emet un informe en el qual indica que es considera que per a poder valorar el risc d’inundació cal fer un estudi d’inundabilitat que determine els calats d’inundació en la zona, de manera que es puga valorar l’afecció i les mesures correctores o de prevenció necessàries, i conclou que es troba afectat per perillositat d’inundació, i que cal elaborar un estudi d’inundabilitat per a poder valorar el risc d’inundació, d’acord amb les determinacions normatives del PATRICOVA.

2. La Confederació Hidrogràfica del Xúquer emet un informe favorable, condicionat al compliment de les prescripcions següents:

Haurà de constar el certificat de connexió i acceptació dels abocaments d’aigües residuals sanitàries i pluvials, emés pel titular de la xarxa de sanejament, en el qual figure la depuradora de destinació.

Haurà de constar un certificat d’impermeabilitat i estanquitat dels depòsits d’acumulació d’aigües residuals industrials, així com factures o justificants acreditatius de les retirades fetes per un gestor autoritzat per al tractament posterior. El titular de l’activitat està obligat a portar el manteniment adequat dels depòsits d’acumulació, de manera que en quede assegurada la impermeabilitat i l’estanquitat al llarg del temps.

3. L’Agència de Seguretat i Emergències notifica que no és procedent l’elaboració d’un informe, ja que a l’activitat no l’afecta la normativa d’accidents greus.

En data 22 d’abril de 2024, l’òrgan substantiu remet un ofici en què adjunta una còpia de l’informe del Servei de Gestió de Riscos en el Territori emés en data 17 d’abril de 2024 i la sol·licitud d’avaluació d’impacte ambiental per part del promotor, juntament amb la sol·licitud d’AAI.

L’informe emés pel Servei de Gestió de Riscos en el Territori exposa que, ja que la parcel·la està dins d’un polígon industrial, actualment en situació d’urbanitzable, per assimilació es considera que és aplicable l’article 20 de la normativa PATRICOVA. Per tant, correspon a l’Ajuntament verificar la incidència i imposar, quan siga procedent, condicions d’adequació de les edificacions futures, prenent com a referència les establides en l’annex I de la normativa PATRICOVA.

Conclou que l’activitat proposada es considera afectada per perillositat d’inundació i serà compatible amb el compliment de les consideracions finals, d’acord amb les determinacions normatives del Pla d’acció territorial de caràcter sectorial sobre prevenció del risc d’inundació en la Comunitat Valenciana.

Consideracions ambientals

El polígon industrial la Coma està situat al sud-est del nucli urbà de Picassent. La distància de la instal·lació al nucli de població de Picassent és aproximadament de 4 km, i està envoltada d’instal·lacions industrials tant a l’est com a l’oest. L’accés a les instal·lacions es fa des de l’A7, l’Autovia de la Mediterrània (situada a l’est de l’establiment), eixida 356 cap a Almussafes. Pròxim al sud de les instal·lacions es troba el barranc de l’Hortolà.

Consultat el visor cartogràfic, la instal·lació no es troba en l’àmbit de la Xarxa Natura 2000 ni d’altres espais naturals protegits. La zona d’estudi està fora de l’àmbit del Parc Natural de l’Albufera, i es localitza dins de l’àmbit del PORN (Pla d’ordenació dels recursos naturals), igual que la totalitat del terme municipal de Picassent.

Consta una consulta efectuada per l’òrgan ambiental al Servei de Gestió d’Espais Naturals Protegits en el si d’un altre expedient sobre una planta de tractament de residus, situada a l’est de la instal·lació objecte de l’avaluació ambiental.

L’informe de la Direcció General del Parc Natural de l’Albufera, amb data 30 de gener de 2020, en resposta a la consulta efectuada per l’òrgan ambiental, indicava la proximitat del projecte a llits que desemboquen en el llac de l’Albufera i la possibilitat de causar afeccions significatives en cas de produir-se abocaments que hi arriben. A més, indicava que cal aplicar mesures per a reduir el risc de vessament superficial i subterrani, de manera que se n’assegura la contenció. Així mateix, exposa que en cas d’abocament s’evitaran les filtracions al terreny, es garantirà l’estanquitat de les conduccions i els depòsits i el tancament d’estos, i es justificarà que es disposa de depòsits amb capacitat suficient per a retindre un abocament en el pitjor dels supòsits possibles.

Segons el Pla d’acció territorial de caràcter sectorial sobre el risc d’inundació de la Comunitat Valenciana (PATRICOVA), la parcel·la es troba afectada per perillositat geomorfològica.

L’informe emés pel Servei de Gestió de Riscos en el Territori, en data 17 d’abril de 2024, exposa que l’activitat es troba en sòl classificat com a sòl urbanitzable i qualificat de zona de nou desenvolupament industrial (ZND-IN), segons el Pla general de Picassent. Indica que es rep un informe de la CHX relatiu a l’estudi d’inundabilitat, en què recomana que es revise i informa que l’estudi d’inundabilitat presentat no es pot considerar favorable. Així mateix, exposa que es considera que, per assimilació, és aplicable l’article 20 de la normativa PATRICOVA, per la qual cosa l’Ajuntament haurà de verificar la incidència i imposar les condicions d’adequació de les edificacions futures, prenent com a referència les establides en l’annex I de la normativa PATRICOVA.

El subministrament d’aigua es fa a través de la xarxa de proveïment d’aigua del polígon industrial. Pel que fa al consum d’aigua, es garantirà la disponibilitat dels recursos hídrics suficients per a proveir les necessitats de la demanda generada per l’actuació.

En relació amb les aigües sanitàries, s’estima un volum d’abocament de 67,8 m³/any, que s’efectua a la xarxa d’aigües residuals del polígon industrial. En la instal·lació hi ha una xarxa separativa.

Les aigües pluvials de la coberta de les naus mitjançant canalons i baixants es connecten a la xarxa de pluvials de la parcel·la i es canalitzen fins a la xarxa d’aigües pluvials del polígon industrial.

L’aigua de la neteja disposa d’un circuit de retorn (circuit tancat), en el qual es reutilitza fins que estiga saturada i siga procedent la gestió com a residu perillós per un gestor autoritzat, per la qual cosa no s’aboca a la xarxa de clavegueram.

Es genera un residu en el procés de neteja i triturat d’envasos en produir-se aigües contaminades amb codi LER 160708\*, que s’emmagatzemarà en GRG de 1.000 l / depòsit de 5.000 l, en la nau 2 (magatzem d’RTP líquids), i es gestionarà com a residu perillós.

Com a mesura preventiva per a evitar la contaminació del sòl i d’aigües subterrànies, la documentació remesa indica que s’impermeabilitza la superfície de tota la zona exterior i les zones de les naus a on es duga a terme l’emmagatzematge i el tractament de residus. La parcel·la està pavimentada mitjançant una solera de formigó i impermeabilitzada amb una doble làmina membrana de policlorur de vinil. Es tracta d’una làmina impermeable que se situa davall de la solera i impedix que qualsevol substància percole a capes inferiors. Esta làmina està protegida per 30 cm de formigó armat, que forma la solera. La rasa també s’impermeabilitza per a on discorre la canonada de drenatge de possibles vessaments amb una doble capa de polietilé.

Hi ha un sistema d’arreplega de vessaments, tant en la zona de càrrega i descàrrega com en l’emmagatzematge de residus perillosos líquids. La solera de la nau té un pendent cap a la reixeta d’arreplega dels vessaments, els quals són conduïts fins a la cubeta soterrada (depòsit d’obra impermeabilitzat mitjançant una doble làmina de polietilé i la superfície recoberta amb pintura epoxi), amb una capacitat de 36,75 m³. Tota la xarxa de canonades de drenatge ha sigut impermeabilitzada mitjançant una doble capa de polietilé. La càrrega i descàrrega dels RTP es fa a cobert.

Així mateix, indica que la nau 1 disposa d’un fossat de 70 m³ per a emmagatzemar llots i s’ha impermeabilitzat tant la solera com les parets amb làmina de policlorur de vinil (PVE) d’1,5 mm de grossària.

Es disposa d’una cubeta de seguretat de possibles vessaments accidentals per a la ubicació dels 3 depòsits fixos de 5.000 l cada un dels RP, impermeabilitzada amb pintura epoxi i a cobert.

La documentació que s’ha remés exposa que no és aplicable el Reial decret 840/2015, de 21 de setembre, pel qual s’aproven mesures de control dels riscos inherents als accidents greus en els quals intervinguen substàncies perilloses.

L’estudi d’impacte ambiental du a terme un examen d’alternatives del projecte, atenent diferents mesures preventives.

En la documentació tècnica es detallen les millors tècniques disponibles del sector de residus aplicables a l’activitat, així com el mode en què s’apliquen en la instal·lació. Estes són, principalment, les següents: realització d’un pla d’emergència, mesurament de sorolls (horari de l’activitat diürn), emmagatzematge d’RP en nau a cobert i solera impermeabilitzada, xarxa d’arreplega de possibles vessaments, circuit de recirculació de l’aigua de neteja dels envasos i pla d’autoprotecció. En la instal·lació no es mesclen residus diferents. Tant en el fossat com en els depòsits de 5.000 l, s’aboca el mateix tipus de residu. Control d’ITV dels vehicles i manteniment de la maquinària. Es disposa de material absorbent tipus sepiolita o similar en diferents punts. La neteja de la instal·lació es fa en sec.

L’estudi d’impacte ambiental establix mesures preventives i correctores per a reduir o minimitzar les emissions a l’atmosfera, i són, principalment, les que esmentarem a continuació. La trituradora disposa d’elements de protecció per a evitar que produïsca l’eixida de partícules. Tota la parcel·la es troba pavimentada, per la qual cosa es reduïx l’emissió de pols en el transport i la manipulació dels residus. La maquinària disposa del certificat CE. La velocitat dels vehicles per l’interior de la parcel·la es limita a 20 km/h. Els residus que es localitzen en l’exterior (RNP) estan situats en contenidors, protegits de l’acció del vent. La resta dels residus estan en l’interior de la nau, protegits de l’acció del vent i de la pluja. Els residus emmagatzemats que poden emetre vapors estaran emmagatzemats en GRG i bidons tancats.

Així mateix, identifica, caracteritza i fa una valoració dels impactes en la fase de construcció, en la d’explotació i en la d’abandó.

La fase de construcció inclou principalment: excavacions, la producció de sorolls a causa del trànsit de vehicles, l’emissió de contaminants per la maquinària, residus d’obra, etc.

La fase d’explotació inclou: la recepció de residus per a apilar-los temporalment, la neteja de les estances, el procés de triturat i neteja d’envasos de plàstics contaminats, l’expedició de residus emmagatzemats per a traslladar-los fins al gestor autoritzat, el consum d’electricitat i d’aigua, trànsit de vehicles de transport, etc.

La fase d’abandó inclou: el desmantellament de les instal·lacions (desmuntatge de la maquinària, enderrocaments), la reutilització de la maquinària, l’expedició dels residus emmagatzemats fins al gestor corresponent, etc.

El programa de vigilància i seguiment ambiental s’estendrà a tota la fase de funcionament o d’explotació del projecte i, si és el cas, a la fase de desmantellament. Cal indicar que el control del funcionament correcte del sistema de tractament dels residus i el control i seguiment de l’origen i la destinació dels residus constituïxen, així mateix, mesures de vigilància ambiental.

Consideracions jurídiques

El projecte constituïx un supòsit d’avaluació d’impacte ambiental ordinària, segons el que es preveu en l’article 7.1.a de la Llei 21/2013, de 9 de desembre, en concordança amb l’annex I (grup 6d) del Decret 162/1990, de 15 d’octubre, del Consell de la Generalitat Valenciana, modificat pel Decret 32/2006, pel qual s’aprova el Reglament per a l’execució de la Llei 2/1989, de 3 de març, d’impacte ambiental.

L’expedient ha seguit el tràmit d’avaluació d’impacte ambiental ordinària, previst en la secció 1a, capítol II, del títol II de la Llei 21/2013, de 9 de desembre, d’avaluació ambiental.

L’article 9.1 del Decret 147/2023, de 5 de setembre, del Consell, d’aprovació del Reglament orgànic i funcional de la Conselleria de Medi Ambient, Aigua, Infraestructures i Territori, atribuïx a la Direcció General d’Urbanisme, Paisatge i Avaluació Ambiental la competència en l’avaluació ambiental estratègica i l’impacte ambiental, incloent-hi els sistemes indicadors i les avaluacions ambientals.

Per tot el que s’ha exposat, a proposta del Servei d’Avaluació d’Impacte Ambiental, i amb el vistiplau del subdirector general d’Avaluació Ambiental i Paisatge, amb l’ús de les atribucions que tinc,

RESOLC

*Primer*

Estimar acceptable, únicament a efectes ambientals i sense perjuí de l’obtenció prèvia de les autoritzacions sectorials que li siguen aplicables, el projecte d’autorització ambiental integrada per a una instal·lació destinada a un centre de transferència de residus tòxics i perillosos i RAEE, de classificació de residus no perillosos i de reciclatge o recuperació d’envasos de plàstic contaminats, promogut per Ecologic Partner SL, situat en el polígon industrial la Coma, parcel·la 7, del terme municipal de Picassent (València), sempre que este es desenvolupe d’acord amb el que s’establix en l’estudi d’impacte ambiental, el projecte tècnic i la resta de documentació presentada, i de conformitat amb les condicions següents:

1. Pel que fa a la llista definitiva de residus admissibles, quedarà limitada per l’abast de l’autorització sectorial, entre els que haja proposat el promotor segons la documentació aportada a este òrgan. S’hi poden incloure altres codis LER que l’òrgan competent considere susceptibles d’autorització, sempre que el fet d’incorporar-los no comporte la modificació substancial del projecte avaluat i no responga a casos en què, d’acord amb la legislació sectorial vigent, s’exigisca la tramitació d’un procediment d’avaluació ambiental.

2. Per a la reducció de l’exposició a possibles riscos es farà ús de les bones pràctiques en la gestió dels residus, és a dir, en l’emmagatzematge i la manipulació.

3. La instal·lació s’ajustarà a qualsevol mesura que l’Ajuntament de Picassent establisca respecte a la verificació de la incidència de la inundabilitat davant del risc d’inundació existent, a les condicions d’adequació de la instal·lació imposades d’acord amb la normativa del PATRICOVA i la resta de les actuacions de reducció del risc d’inundació que s’impulsen juntament amb la resta de les administracions públiques implicades.

4. El titular de l’activitat portarà un manteniment adequat dels depòsits, de les cubetes de contenció dels depòsits d’emmagatzematge, del fossat i la cubeta soterrada de seguretat de vessaments, de manera que en quede assegurada la impermeabilitat i l’estanquitat al llarg del temps. S’haurà de fer un seguiment continu de l’estat en què es troben tots els elements que componen les barreres de contenció i de l’efectivitat del funcionament d’estos, sobretot davant d’un possible abocament accidental.

5. En el supòsit de cessament definitiu de l’activitat, el promotor adoptarà les mesures necessàries destinades a retirar, controlar, contindre o reduir els residus i altres substàncies perilloses rellevants perquè, tenint en compte el seu ús actual o futur aprovat, l’emplaçament no cree un risc significatiu per a la salut humana ni per al medi ambient a causa de la contaminació del sòl i les aigües subterrànies.

6. Les accions que s’inclouen en el programa de vigilància i seguiment ambiental s’han de documentar a l’efecte d’acreditar l’adopció i l’execució de les mesures preventives i correctores proposades i la comprovació de l’eficàcia d’estes. Estes s’estendran a tota la fase de funcionament o d’explotació del projecte. La vigilància i el control del compliment de les mesures proposades pel promotor per a previndre afeccions sobre el PORN han de formar part del programa de vigilància ambiental. La documentació haurà d’estar a la disposició de les autoritats competents.

En els termes que preveu l’article 43 de la Llei 21/2013, de 9 de desembre, esta declaració d’impacte ambiental perdrà la vigència i cessarà en la producció dels efectes que li són propis si, una vegada publicada en el *Diari Oficial de la Generalitat Valenciana*, no ha començat l’execució del projecte en el termini de quatre anys. A este efecte, el promotor notificarà el començament de les obres a l’òrgan ambiental.

*Segon*

D’acord amb el que preveu l’article 41 de la Llei 21/2013, de 9 de desembre:

a. Ordenar la publicació de la declaració d’impacte ambiental en el *Diari Oficial de la Generalitat Valenciana*, així com en la seu electrònica.

b. La declaració d’impacte ambiental no serà objecte de recurs sense perjuí dels que, si és el cas, siguen procedents en via administrativa i judicial contra l’acte pel qual s’autoritza el projecte.

*Tercer*

L’òrgan substantiu haurà de tindre degudament en compte, en el procediment d’autorització del projecte, l’avaluació d’impacte ambiental efectuada segons els criteris que establix l’article 42 de la Llei 21/2013, de 9 de desembre, que fan referència tant al contingut de l’autorització com a la publicitat de la decisió.»

  

València, 28 de maig de 2024

Miguel Angel Ivorra Devesa

Director general d'Urbanisme, Paisatge i Avaluació Ambiental